钦定古今图书集成/明伦汇编/氏族典/第270卷 > 王时会
## 钦定古今图书集成/明伦汇编/氏族典/第270卷 > 王时会

按《尚友录》：“时会字季嘉，时叙之弟。与兄同年进士。自
迪功郎累迁至湖南运管，赐绯鱼袋。尝知会稽，值岁
霖潦，郡方督已蠲之赋甚急，时会持不可，守不听，乃
袖告身，易服立庭中，守为夺气，民赖以舒。会营永阜
陵，吏抱文檄如林，环案立，时会省去其十之七，馀不
可已者，召民给钱粟与期，民不知役而事悉集，所至”
皆可称述。少锐意经学，有《易》《诗》《书》《论语训传》《乡饮酒
辨疑》数十百卷。文辞简古，尤喜为诗。有《泰庵存稿》三
十卷。